滤水罗赋（以滤彼水虫疏而无漏为韵）
白行简 (Tang)
罗之名兮惟一。罗之用兮不同。彼以获禽为利。此以救物为功。象夫天而圆其外。体乎道而虚其中。执拯溺之心。忘乎云鸟。表好生之德。及其水虫。观其膺用之初。裁成之始。利物提挈。顺时行止。夕挂于壁。若满月之在天。晓用于人。状圆荷之在水。尔乃匪虚实。如有无。心宁劳于凝滞。体非惮于沾濡。伊纱灯之护虫。则理齐而功倍。彼纶巾之漉酒。乃迹同而用殊。若夫气爽秋晓。景光春昼。临桐井之银床。近莲塘之玉甃。于是铜瓶倾写。金盆俯就。迸千点之珠光。垂一带之冰溜。初疑散丝之雨。洒绿云而乱飞。又似瀑布之泉。穿碧烟而下透。且夫环之劲铁。取其坚而不朽。幂以轻纱。取其疏而无漏。彰妙用于不凡。表深仁而善救。滤颜生之瓢。水欲饮而徐清。漉范令之釜。鱼将烹而获宥。然则开三面者。其仁未如。张一目者。其害有馀。曷若筛么虫而必碍。投勺水而皆虚。纵醯鸡为解罗之鸟。舍井鲋为漏网之鱼。斯则用资于生。不资于杀。仁在乎密。不在乎疏。夫以道存仁恕。水何大而不滤。物莫隐欺。虫何微而见遗。虽焦螟之生必全。有以小为贵者。江汉之流虽大。尽可一以贯之。功且知其至矣。用宁忧于已而。客有抚而歌曰。玉卮无当兮安可拟。风瓢有声兮不足比。惟滤罗之用也大哉。故去此而取彼。